钦定古今图书集成/方舆汇编/职方典/第1184卷 > 《春日赤壁晚眺效谢康乐体》〈二首〉
## 钦定古今图书集成/方舆汇编/职方典/第1184卷 > 《春日赤壁晚眺效谢康乐体》〈二首〉

吕元音

步出城西隅，翛然灵界敞。轻阴澹夕晖，凉风正飘荡。
雨初绿埜秀，台高白云朗。叠雉刺中流，千颿落漭泱。
林烟曳翠绡，湖霞披绛幌。既懽僻野性，复惬沧洲赏。
振衣登前冈，徘徊命吾党。爱此离埃氛，且得脱羁鞅。
美酒涤烦嚣，剧谈发神爽。会须倚层楼，一啸众山响。

又

纤月挂东林，羲和节西弭。游目意未足，缓步信所履。
迳转石磴坼，溪涨渔梁毁。翠荇出水鲜，朱樱然林紫。
涓涓芳露润，淡淡行云止。野照晃空明，泉溜响清泚。
伊余丘壑姿，眷兹景物美。登眺豁幽襟，俛仰忘悲喜。
凭高身以轩，临流耳堪洗。泠泠御风远，悠悠得真理。
尘世事俱非，独此逍遥是。预愁还城市，车马纷如驶。